<classify> KAMPUNI ya Ndege ya Tanzania ATCL imeongeza mapato yake kutoka Sh bilioni 24.7 mwaka wa fedha 20162017 hadi Sh bilioni 104.4 mwaka wa fedha 20182019. Kupanda huko kwa mapato kumetangazwa jana bungeni na Mwenyekiti wa Kamati ya Bunge ya Miundombinu, Moshi Kakoso wakati akiwasilisha taarifa ya utekelezaji wa shughuli za kamati hiyo.Pia idadi ya abiria imeongezeka kwa wastani wa abiria 4,000 kwa mwezi katika mwaka wa fedha 201516 hadi 45,000 kwa mwezi mwaka 20182019. Alisema uwekezaji mkubwa wa serikali umesababisha kupanuka kwa mtandao wa kutoa huduma.Hivi sasa ATCL inatoa huduma ya usafiri wa anga katika vituo 17, kati ya hivyo vituo 10 ni vya ndani ya nchi, alisema. Alitaja vituo hivyo ni Bukoba, Dodoma, Dar es Salaam, Iringa, Kigoma, Kilimanjaro, Tabora, Mbeya, Mwanza na Zanzibar na vituo saba ni vya nje ya nchi vya Bujumbura, Entebbe, Hahaya, Harare, Johhannesburg, Lusaka na Mumbai. Hata hivyo, Kakoso alisema ATCL inakabiliwa na changamoto za uchache wa wataalamu hususan marubani na wahandisi washauri. Alisema changamoto nyingine ni madeni yaliyolimbikizwa miaka ya nyuma yanayofikia Sh bilioni 180 ambapo katika mwaka wa fedha 201920 ATCL ilitengewa Sh bilioni 35.8.Changamoto nyingine ni ukosefu wa taa za kuongozea ndege katika baadhi ya viwanja vya ndege jambo linalosababisha ndege kutua wakati wa mchana tu. Aidha, Kakoso akizungumzia Wakala wa Barabara Tanroads kuahidi kuendelea kurekebisha matuta makubwa ili kuyaweka katika viwango vilivyoainishwa katika mwongozo wa Wizara kuhusu usanifu wa barabara wa mwaka 2011, bado kumeendelea kuwapo matuta makubwa hasa katika barabara kuu. Alisema matuta hayo yamekuwa chanzo cha uharibifu wa barabara, kwasababu magari yenye mizigo hulazimika kwenda mwendo mdogo na hivyo uzito kuwa mkubwa na kusababisha barabara kutitia.  <topic>: KITAIFA 